钦定古今图书集成/明伦汇编/官常典/第488卷 > 杨文思
## 钦定古今图书集成/明伦汇编/官常典/第488卷 > 杨文思

按《隋书杨素传》：“文思字温才，素从叔也。父宽，魏左仆
射，周小冢宰。文思在周，年十一，拜车骑大将军、仪同
三司、散骑常侍。寻以父功封新丰县子，邑五百户。天
和初，治武都太守。十姓獠反，文思讨平之，复治翼州
事。党项羌叛，文思率州兵讨平之，进击资中、武康、隆
山生獠及东山獠，并破之。后从陈王攻齐河阴城，又”
从武帝攻拔晋州，以勋进授上仪同三司，改封永宁
县公，增邑至千户。寿阳刘叔仁作乱，从清河公宇文
神举讨之，战于塼井，在阵生擒叔仁。又别从王谊破
贼于鲤鱼栅。其后累以军功迁果毅右旅下大夫。高
祖为丞相，从韦孝宽拒尉迥于武陟。迥遣其将李儁
围怀州，与行军总管宇文述击走之，破尉惇，平邺城，
皆有功。进授上大将军，改封洛川县公，寻拜隆州刺
史。开皇元年，进爵正平郡公，加邑二千户。后为魏州
刺史，甚有惠政，及“去职，吏民思之，为立碑颂德。”转冀
州刺史。炀帝嗣位，征为民部尚书，转纳言，改授右光
禄大夫。从幸江都宫，以足疾不堪趋奏，复授民部尚
书，加位左光禄大夫。卒官，时年七十，谥曰“定。”初，文思
当袭父爵，自以非嫡，遂让封于弟文纪，当世多之。